LIETUVOS RESPUBLIKOS APLINKOS MINISTRAS

ĮSAKYMAS

DĖL LIETUVOS RESPUBLIKOS APLINKOS MINISTRO 2017 M. GEGUŽĖS 24 D. ĮSAKYMO NR. D1-439 „DĖL SKUNDŲ DĖL SPRENDIMŲ DĖL KVALIFIKACIJOS ATESTATŲ IR (AR) TEISĖS PRIPAŽINIMO DOKUMENTŲ IŠDAVIMO AR NEIŠDAVIMO ARBA GALIOJIMO SUSTABDYMO AR GALIOJIMO PANAIKINIMO TEISĖTUMO NAGRINĖJIMO KOMISIJOS SUDARYMO IR JOS NUOSTATŲ PATVIRTINIMO“ PAKEITIMO

2019 m. kovo 12 d. Nr. D1-143

Vilnius

P a k e i č i u Lietuvos Respublikos aplinkos ministro 2017 m. gegužės 24 d. įsakymą Nr. D1-439 „Dėl skundų dėl sprendimų dėl kvalifikacijos atestatų ir (ar) teisės pripažinimo dokumentų išdavimo ar neišdavimo arba galiojimo sustabdymo ar galiojimo panaikinimo teisėtumo nagrinėjimo komisijos sudarymo ir jos nuostatų patvirtinimo“ ir jį išdėstau nauja redakcija:

„LIETUVOS RESPUBLIKOS APLINKOS MINISTRAS

ĮSAKYMAS

Dėl Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos sudarymo ir jos nuostatų patvirtinimo

Vadovaudamasis Lietuvos Respublikos statybos įstatymo 12 straipsnio 23 dalimi:

1. S u d a r a u šią Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisiją (toliau – komisija):

Agnė Jakstienė – Lietuvos Respublikos aplinkos ministerijos Administravimo departamento direktorė, komisijos pirmininkė;

Marius Narmontas – Lietuvos Respublikos aplinkos ministerijos Statybos ir teritorijų planavimo politikos grupės vadovas, komisijos pirmininko pavaduotojas.

Nariai:

Gintarė Dubickaitė – Lietuvos Respublikos aplinkos ministerijos Statybos ir teritorijų planavimo politikos grupės vyriausioji specialistė, vykdo komisijos sekretorės funkcijas, kai nagrinėjami šiuo įsakymu patvirtintų Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos nuostatų 3.1 papunktyje nurodyti skundai;

Gintarė Izokaitytė – Lietuvos Respublikos aplinkos ministerijos Administravimo departamento Teisės taikymo skyriaus vyriausioji specialistė;

Vida Linkienė – Lietuvos Respublikos aplinkos ministerijos Statybos ir teritorijų planavimo politikos grupės vyriausioji specialistė, vykdo komisijos sekretorės funkcijas, kai nagrinėjami šiuo įsakymu patvirtintų Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos nuostatų 3.2 papunktyje nurodyti skundai;

Algimantė Treinienė – Lietuvos Respublikos aplinkos ministerijos Statybos ir teritorijų planavimo politikos grupės vyresnioji patarėja;

Dangyras Žukauskas – Lietuvos Respublikos aplinkos ministerijos Statybos ir teritorijų planavimo politikos grupės vyresnysis patarėjas.

2. T v i r t i n u Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos nuostatus (pridedama).“

Energetikos ministras,

laikinai einantis aplinkos ministro pareigas	Žygimantas Vaičiūnas

PATVIRTINTA

Lietuvos Respublikos aplinkos ministro

2017 m. gegužės 24 d. įsakymu Nr. D1-439

(Lietuvos Respublikos aplinkos ministro

2019 m. kovo 12 d. įsakymo Nr. D1-143

redakcija)

Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos nuostatai

I SKYRIUS

BENDROSIOS NUOSTATOS

1. Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos nuostatai (toliau – nuostatai) nustato Skundų dėl sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo nagrinėjimo komisijos (toliau – komisija) funkcijas, teises, sprendimų priėmimą ir jų privalomumą.

2. Komisija savo veikloje vadovaujasi Lietuvos Respublikos statybos įstatymu, Lietuvos Respublikos viešųjų ir privačių interesų derinimo valstybinėje tarnyboje įstatymu, Lietuvos Respublikos viešojo administravimo įstatymu, Prašymų ir skundų nagrinėjimo ir asmenų aptarnavimo viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Prašymų ir skundų nagrinėjimo ir asmenų aptarnavimo viešojo administravimo subjektuose taisyklių patvirtinimo“, kitais teisės aktais ir šiais nuostatais.

II SKYRIUS

KOMISIJOS FUNKCIJOS IR TEISĖS

3. Komisija nagrinėja asmenų, nurodytų Lietuvos Respublikos statybos įstatymo 12 straipsnyje (toliau – pareiškėjai), skundus dėl atestavimą atliekančių organizacijų (Lietuvos architektų rūmų ir valstybės įmonės Statybos produkcijos sertifikavimo centro) (toliau – organizacijos) sprendimų dėl kvalifikacijos atestato ir (ar) teisės pripažinimo dokumento išdavimo (neišdavimo), sprendimo dėl kvalifikacijos atestato ir (ar) teisės pripažinimo dokumento galiojimo sustabdymo ar galiojimo panaikinimo teisėtumo:

3.1. pareiškėjų skundus dėl Lietuvos architektų rūmų sprendimų, priimtų vadovaujantis Architektų atestavimo ir teisės pripažinimo tvarkos aprašu, patvirtintu Lietuvos Respublikos aplinkos ministro 2005 m. liepos 11 d. įsakymu Nr. D1-341 „Dėl Architektų atestavimo ir teisės pripažinimo tvarkos aprašo patvirtinimo“, teisėtumo (toliau – skundas);

3.2. pareiškėjų skundus dėl valstybės įmonės Statybos produkcijos sertifikavimo centro direktoriaus arba jo įgalioto asmens sprendimų, priimtų vadovaujantis statybos techniniu reglamentu STR 1.02.01:2017 „Statybos dalyvių atestavimo ir teisės pripažinimo tvarkos aprašas“, patvirtintu Lietuvos Respublikos aplinkos ministro 2016 m. gruodžio 12 d. įsakymu Nr. D1-880 „Dėl statybos techninio reglamento STR 1.02.01:2017 „Statybos dalyvių atestavimo ir teisės pripažinimo tvarkos aprašas“ patvirtinimo, teisėtumo (toliau – skundas).

4. Komisija turi teisę:

4.1. prašyti, kad pareiškėjas pateiktų skundo nagrinėjimui trūkstamus dokumentus, duomenis, informaciją, reikalingus skundo nagrinėjimui, ir nustatyti ne trumpesnį kaip 5 darbo dienų terminą jų pateikimui;

4.2. gauti iš skundžiamą sprendimą priėmusios organizacijos skundo nagrinėjimui trūkstamus dokumentus, duomenis, informaciją, reikalingus skundo nagrinėjimui, ir nustatyti ne trumpesnį kaip 5 darbo dienų terminą jų pateikimui;

4.3. kreiptis į kitas institucijas dėl skundo nagrinėjimui būtinų dokumentų, duomenų ir informacijos pateikimo;

4.4. nenagrinėti pareiškėjų skundų, kurie pateikti Lietuvos Respublikos aplinkos ministerijai (toliau – Aplinkos ministerijai) vėliau kaip per 1 mėnesį nuo organizacijos sprendimo įteikimo dienos.

III SKYRIUS

KOMISIJOS SUDĖTIS IR DARBO ORGANIZAVIMAS

5. Komisiją sudaro 7 nariai: komisijos pirmininkas, komisijos pirmininko pavaduotojas ir penki komisijos nariai. Komisijos sudėtis formuojama iš Aplinkos ministerijos valstybės tarnautojų.

6. Komisijos darbo forma yra posėdžiai.

7. Komisijos pirmininko funkcijos:

7.1. planuoti ir organizuoti komisijos darbą;

7.2. šaukti komisijos posėdžius, jiems pirmininkauti, tvirtinti komisijos posėdžių darbotvarkę,

7.3. pasirašyti komisijos posėdžių protokolus, kitus dokumentus, susijusius su Komisijos darbu.

8. Kai pirmininko nėra jo funkcijas vykdo pavaduotojas.

9. Komisijos sekretoriaus funkcijos:

9.1. likus ne mažiau kaip 3 darbo dienoms iki komisijos posėdžio, parengti komisijos posėdžio darbotvarkės projektą ir pateikti tvirtinti komisijos pirmininkui;

9.2. likus ne mažiau kaip 3 darbo dienoms iki komisijos posėdžio, pranešti komisijos nariams apie komisijos posėdžio laiką, vietą, pateikti jiems su komisijos posėdyje svarstomais klausimais susijusius dokumentus, duomenis ir informaciją;

9.3. rašyti komisijos posėdžių protokolus;

9.4. tvarkyti dokumentus, susijusius su komisijos darbu;

9.5. vykdyti kitus komisijos pirmininko nurodymus.

10. Jeigu skundui išnagrinėti būtini dokumentai, duomenys ir informacija, kuriuos privalo pateikti pareiškėjas, ir Aplinkos ministerija tokių dokumentų, duomenų ir informacijos pati gauti negali, per 5 darbo dienas nuo skundo gavimo Aplinkos ministerijoje dienos ji kreipiasi į pareiškėją raštu, prašydama pateikti šią informaciją, dokumentus, duomenis ir informaciją, ir praneša, kad skundo nagrinėjimas stabdomas, iki bus pateikti skundui išnagrinėti būtini dokumentai, duomenys ir informacija. Kai per nustatytą terminą, kuris negali būti trumpesnis kaip 5 darbo dienos, skundui išnagrinėti būtini dokumentai, duomenys ir informacija negaunami, skundas nenagrinėjamas, per 3 darbo dienas nuo nustatyto termino pabaigos dokumentų originalai grąžinami pareiškėjui ir nurodoma grąžinimo priežastis. Aplinkos ministerija pasilieka skundo ir gautų dokumentų kopijas.

11. Komisijos nariui draudžiama dalyvauti svarstant ar priimant sprendimus arba kitaip paveikti komisijos sprendimus, kai sukeliamas viešų ir privačių interesų konfliktas. Komisijos narys nusišalina vadovaudamasis Lietuvos Respublikos viešųjų ir privačių interesų derinimo valstybinėje tarnyboje įstatymo 11 straipsnio nuostatomis. Sprendimas dėl komisijos nario nusišalinimo fiksuojamas komisijos posėdžio protokole.

12. Komisijos narys, dėl svarbių priežasčių negalintis dalyvauti komisijos posėdyje, privalo nedelsiant apie tai pranešti komisijos pirmininkui, kai jo nėra, – komisijos pirmininko pavaduotojui.

13. Komisija sprendimą priima posėdyje dalyvaujančių komisijos narių balsų dauguma. Balsams pasiskirsčius po lygiai, lemia komisijos pirmininko balsas, kai jo nėra, – komisijos pirmininko pavaduotojo balsas.

14. Komisija, išnagrinėjusi Nuostatų 3 punkte nurodytą skundą, priima vieną iš šių sprendimų:

14.1. pripažinti organizacijos (Lietuvos architektų rūmų ar valstybės įmonės Statybos produkcijos sertifikavimo centro) sprendimą ar jo dalį pagrįstu (teisėtu);

14.2. pripažinti organizacijos (Lietuvos architektų rūmų ar valstybės įmonės Statybos produkcijos sertifikavimo centro) sprendimą ar jo dalį nepagrįstu (neteisėtu) ir įpareigoti šį sprendimą priėmusią organizaciją klausimą nagrinėti iš naujo.

15. Komisijos sprendimas, įformintas komisijos protokolu, yra privalomas sprendimą priėmusiai organizacijai – Lietuvos architektų rūmams ar valstybės įmonei Statybos produkcijos sertifikavimo centrui.

16. Komisijos posėdžio protokolo kopija arba protokolo išrašas Aplinkos ministerijos raštu pateikiami pareiškėjui ir skundžiamą sprendimą priėmusiai organizacijai – Lietuvos architektų rūmams arba valstybės įmonei Statybos produkcijos sertifikavimo centrui.

17. Komisijos sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

______________